钦定古今图书集成/方舆汇编/边裔典/第122卷 > 盐铁论 > 《击之》
## 钦定古今图书集成/方舆汇编/边裔典/第122卷 > 盐铁论 > 《击之》

大夫曰：“前议公事贤良文学，称引往古，颇乖世务，论者不必相反，期于可行。往者县官未事胡越之时，边城四面受敌，北边尤被其苦。先帝绝三方之难，抚从方国，以为蕃蔽，穷极郡国，以讨匈奴，匈奴壤界兽圈，孤弱无与，此困亡之时也。辽远不遂，使得复喘息，休养士马，负绐西域。西域迫近胡寇，沮心内解，必为巨” 患。是以主上欲扫除，烦仓廪之费也。终日逐禽，罢而释之，则非计也。盖舜绍绪，禹成功，今欲以小举击之，如何？

《文学》曰：“异时县官修轻赋，公用饶，人富给。其后保胡
越，通四夷，费用不足，于是兴利害，算车船以訾助边
赎罪，告缗与人以患矣。甲士死于军旅，中士罢于转
漕，仍之以科适吏征发极矣。夫劳而息之，极而反本，
古之道也。虽舜禹兴，不能易也。”

大夫曰：“昔夏后底洪水之灾，百姓孔勤，罢于笼臿；及至其后，咸享其功。先帝之时，郡国颇烦于戎事，然亦宽三陲之役。《语》曰：‘见机不遂者陨功’。一日违敌，累世为患。休劳用供，困弊乘时。帝王之道，圣贤之所不能失也。功业有绪，恶劳而不卒？犹耕者倦休而困止也。夫事辍者无功，耕怠者无获也。”

《文学》曰：“地广而不德者国危，兵强而凌敌者身亡，虎
兕相据而蝼蚁得志，两敌相机而匹夫乘间，是以圣
王见利虑害，见远存近。方今为县官计者，莫若偃兵
休士，厚币结和亲，修文德而已。若不恤人之急，不计
其难，弊持以穷无用之地，亡十获一，非文学之所知
也。”